Årsmelding 2023 for Tro og Lys Norge

Tro og Lys er en kristen fellesskapsbevegelse på tvers av trossamfunn for personer med utviklingshemming, deres familie og venner. Bevegelsen er bygd på menneskeverdet. Vi er alle like verdifulle, uansett funksjonsnivå. Det hele startet i Frankrike i 1971. Tro og Lys finnes nå over hele verden, i over 80 land. I 1990 kom bevegelsen til Norge.

I Norge har vi til sammen 12 grupper. De er lokalisert i (rekkefølge etter stiftelses-dato) Follo, Lambertseter, Modum, Lillesand, Flekkefjord, Nordstrand, Kongsvinger, Nedre Eiker, Hammerfest, Bø, Lyngdal og Farsund/Lista.

Tro og Lys-gruppene møtes vanligvis en gang per måned i en lokal kirke eller forsamlingshus. Hver gruppe har en ansvarlig leder og et styre. Gruppene møtes for å dele opplevelser og erfaringer, spise et enkelt måltid og feire gudstjeneste. En prest eller diakon leder gudstjenesten. 

Norge er en del av Nordlysprovinsen, sammen med Danmark, Sverige og Estland. Styret i Norge er en del av provinsrådet for Nordlysprovinsen sammen med lederne for de andre landene. De har hatt to møter i 2023, et på zoom i vårsemesteret og et på Väddholmen i Sverige i høst-semesteret.  

Årskontingenten til Tro og Lys Norge var i 2023 kr 250,- per medlem. Kr. 50 går til Tro og Lys Norge og resten til Nordlysprovinsen og Tro og Lys internasjonalt. Andelen til Norge brukes hovedsakelig til å dekke reiser for landsledernes besøk i gruppene. Andelen til Nordlysprovinsen brukes mest til reiser og møter i provinsrådet, mens andelen til det internasjonale arbeidet går til drift og lønn til tre medarbeidere i Paris og drift av hele den verdensvide organisasjonen. 

215 har betalt medlemskontingenten dette året. ( 202 i 2022) Gruppene omfatter ofte fler enn de som betaler kontingent. 

Tro og Lys Norge har et styre på tre personer som i 2023 har bestått av Eli Landro (leder), Gudrun Klingsheim (nestleder) og Dag Pagander (økonomiandsvarlig). Styret har hatt fire møter i 2023. På et av møtene hadde vi besøk av Rune Rasmussen som er integreringsrådgiver i Agder og Telemark bispedømme. Han har også en koordinerende funksjon for integrerings-arbeidet, HEL-arbeidet i Den norske kirke knyttet til Kirkerådet. Vi drøftet med ham hvem Tro og Lys er i forhold til annet integreringsarbeid og hvordan vi kan samhandle framover til beste for våre hjertevenner. 
Aktiviteter året 2023
Hel-konferanse 18.-19. januar i Lund kirke 
Gudrun Klingsheim og Eli Landro var tilstede på konferansen sammen med 225 deltakere fra hele landet Vi hadde stand og mange var innom og fikk høre om Tro og Lys og fikk med seg en brosjyre eller to. Det ble dager til oppbyggelse, inspirasjon og utfordring. Alle fikk med seg hjem Rune Rasmussens ferske bok «Gudstjeneste for alle» med mange gode byggeklosser for papirløse gudstjenester. Tore Thomassens sanger er sentrale og vi vet at mange har tatt i bruk det som kalles «call and respons», eller ekko-sanger, på sine samlinger. 
Inspirasjonssamling 21. - 23. april på Solsetra ved Drammen
22 deltakere var sammen på inspirasjonssamling, første gang etter covid-nedstengingen. Dette er en viktig arena for ledere fra de ulike gruppene til å treffes og dele og lære av hverandre. Tema denne gang var sammen i glede og sorg. Ole Johan Bech hadde innlegg om utviklingshemmede og sorg. Åsmund Sand presenterte brosjyrene i synlighetsprosjektet og vi hadde samling med nattverd. Vi avholdt også årsmøte for Tro og Lys Norge.
Internasjonal generalforsamling 4. - 11. juli i Strasbourg i Frankrike 
Hvert 5. år er det generalforsamling for den verdensvide Faith and light – familien vi er en del av. Birgitt Aarrestad (leder av Nordlysprovinsen) og Eli Landro representerte provinsen vår denne gang. Tema for samlingen var «Called and sent as Peter» 
Kontakt med gruppene 
Landslederne har skrevet informasjonsbrev til gruppene et par ganger i semesteret. I mai feiret gruppa i Flekkefjord sitt 20 års-jubileum, og i november feiret Lambertseter hele 25 år. Landsleder fikk være med og feire begge steder. Ellers har gruppene i Lillesand, Kongsvinger og Nedre Eiker hatt besøk av en av landslederne. Landsleder var også invitert til felles samling for alle gruppene på Sørlandet i september. 

Nettsiden 
Vi takker Aslaug Espe som har hatt ansvar for nettsiden gjennom mange år. Hun har nå fått avløsning. Med kyndig hjelp fra Vigdis Buhagen i Drammen har styret i løpet av året arbeidet med å fornye nettsiden. Det er nå landslederne som redigerer trooglys.no. 

Modum/Nedre-Eiker/Langhus
31.12.2023 / 09.02.2024

…………………………………..................             …………………………………………
Eli Landro                                                           	Gudrun Klingsheim

…………………………………………………
Dag Pagander